CELEX: C2007/155/75
Language: da
Date: 2007-07-07 00:00:00
Title: Sag T-183/07: Sag anlagt den 28. maj 2007 — Polen mod Kommissionen

7.7.2007   
            
            
               DA
            
            
               Den Europæiske Unions Tidende
            
            
               C 155/41
            
         Sag anlagt den 28. maj 2007 — Polen mod Kommissionen
   (Sag T-183/07)
   (2007/C 155/75)
   Processprog: polsk
   Parter
   
      Sagsøger: Republikken Polen (ved E. Ośniecka-Tamecka, som befuldmægtiget)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning K (2007) 1295 af 26. marts 2007 om den nationale plan for tildeling af drivhusgasemissionskvoter, som Polen har fremlagt i henhold til Europa-Parlamentets og Rådets direktiv 2003/87/EF, annulleres helt eller delvis.
            
         
               —
            
            
               Retsforhandlingerne foregår i henhold til artikel 35, stk. 2, i Rettens procesreglement på polsk.
            
         
               —
            
            
               Kommissionen for De Europæiske Fællesskaber betaler sagens omkostninger.
            
         Søgsmålsgrunde og væsentligste argumenter
   Sagsøgeren har nedlagt påstand om annullation af Kommissionens beslutning K (2007) 1295 af 26. marts 2007 om den nationale plan for tildeling af drivhusgasemissionskvoter, som Polen har fremlagt i henhold til Europa-Parlamentets og Rådets direktiv 2003/87/EF (1), hvorved Kommissionen besluttede, at visse aspekter i den polske Nationale Plan for Tildeling af Drivhusgasemissionskvoter for 2008-2012, som blev meddelt Kommissionen den 30. juni 2006, var uforenelig med artikel 9, stk. 1, artikel 9, stk. 3, artikel 10, artikel 13, stk. 2, og kriterierne i bilag III til direktiv 2003/87/EF. I den anfægtede beslutning er den gennemsnitlige årlige kvote for emission i Polen for 2008-2012 fastsat til ækvivalensen af 208,5 mio. ton kuldioxid. Dermed reduceres den grænse for kuldioxidemissioner på 284,6 mio. ton for 2008-2012, som Polen har foreslået i den til Kommissionen meddelte nationale plan for tildeling af emissionskvoter, med 26,7 %.
   Til støtte for sit søgsmål har sagsøgeren anført, at Kommissionen har tilsidesat artikel 9, stk. 3, i direktiv 2003/87/EF, idet Kommissionen vedtog beslutning efter udløbet af den frist på tre måneder, Kommissionen havde til at afvise den af Polen forelagte nationale tildelingsplan i sin helhed eller en del heraf. Sagsøgeren foreholder ligeledes Kommissionen at have tilsidesat væsentlige formforskrifter og overskredet sine beføjelser.
   Desuden bebrejder sagsøgeren Kommissionen, at denne har tilsidesat artikel 9, stk. 1, i direktiv 2003/87/EF og kriterium 3 i bilag III til direktiv 2003/87/EF, da Kommissionen ved bedømmelsen af den af Polen forelagte nationale tildelingsplan for 2008-2012 med urette har set bort fra Polens vurdering af de fremlagte data i den nationale tildelingsplan og erstattet analysen af disse data med analysen af egne data, som er opnået ved en inkohærent anvendelse af den af Kommissionen valgte økonomiske analyse-model. Kommissionen har ligeledes tilsidesat væsentlige formforskrifter.
   Endvidere har Kommissionen tilsidesat væsentlige formforskrifter, idet den ikke ved vedtagelsen af den anfægtede beslutning ikke tog i betragtning, at Fællesskabet er bundet af internationale aftaler (navnlig Kyoto-protokollen), og derved tilsidesatte kriterium 1, 2 og 12 i bilag III til direktiv 2003/87/EF.
   Sagsøgeren bebrejder ligeledes Kommissionen, at den i den anfægtede beslutning med urette har begrænset muligheden for at overføre CO2-emissionskvoter fra den første periode (2005-2007) til den anden (2008-2012). Kommissionen har således overskredet sine beføjelser.
   Kommissionen har endvidere tilsidesat væsentlige formforskrifter derved, at den ikke inden vedtagelsen af beslutningen havde forelagt sagsøgeren det faktuelle grundlag, på hvilket Kommissionen havde til hensigt at træffe beslutning. Følgelig havde sagsøgeren ikke mulighed for at bedømme, hvorvidt den anfægtede beslutning er forenelig med artikel 175, stk. 2, litra c, EF sammenholdt med artikel 7, stk. 1, EF.
   Endelig har sagsøgeren anført, at Kommissionen har tilsidesat sine beføjelser, idet den vedtog beslutningen uden forudgående høring og således uden at tage Polens særlige energibalance i betragtning, og derfor vil den anfægtede beslutning kunne forstyrre sagsøgerens energisikkerhed.
   
      (1)  Europa-Parlamentets og Rådets direktiv 2003/87/EF af 13.10.2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275, s. 32).